**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՈՒՂԵՐՁԸ ՀԱՂԹԱՆԱԿԻ ԵՎ ԽԱՂԱՂՈՒԹՅԱՆ ՏՈՆԻ ԱՌԹԻՎ**

 **09.05.2020**

 **Սիրելի´ հայրենակիցներ, թալինցիներ.**

 Ջերմորեն շնորհավորում եմ ձեզ Հաղթանակի և Խաղաղության տոնի ու Շուշիի ազատագրման օրվա կապակցությամբ:
 Մայիսի 9-ը ռազմական հաղթանակի և խաղաղության օր է, տոնական օր, որը լավագույն առիթ է արտահայտելու մեր մեծագույն հարգանքն ու երախտագիտությունը 1941-1945 թվականների մեծ հայրենականի մասնակիցների և վետերանների հանդեպ: Երկրորդ աշխարհամարտը ծանր փորձություն էր աշխարհի բազում ժողովուրդների, այդ թվում հայ ժողովրդի համար: Նրանք հաղթեցին ֆաշիզմին ու մեզ պարգևեցին բաղձալի հաղթանակն ու խաղաղությունը: Հիշենք և արժանին մատուցենք այն հերոսական սերնդին, որն անցավ դաժան ու ամենաանմարդկային փորձությունների միջով և մեզ փոխանցեցին իրենց պայքարի ոգին, սովորեցրին մաքառել, տոկալ, հուսալ ու ձգտել և վերապրել: Հերոսացած և հաղթանակած հայ ժողովրդի սերունդները 1992 թվականի մայիսի 9-ին վերաիմաստավորեցին և վերարժևորեցին հաղթանակների հաղթանակը՝ Արցախի գոյամարտում ազատագրեցին պատմական Շուշին բեկելով պատերազմի ընթացքը: Սա արդեն նոր սերնդի կերտած հայրենասիրությունն է՝ Շուշին ազատագրողների ոգին միշտ արթուն է, հայ զինվորը զգոն ու պատրաստակամ է պաշտպանելու Հայոց պետական սահմաններն իր կամքով ու խիզախությամբ:
 Սիրելի´ թալինցիներ, այս տարի կորոնավիրուսի համաճարակի պատճառով Հաղթանակի և խաղաղության տոնն անցնում է արտակարգ դրության պայմաններում: Սակայն հայ ժողովուրդը պատրաստ է հաղթահարել սոցիալական ու տնտեսական դժվարությունները կուռ համախմբվածությամբ և հայրենանվեր աշխատանքով:
 Միաժամանակ չմոռանալով ու գնահատելով հայ ժողովրդի տարած պատմական հաղթանակները Մեծ հայրենականում և Արցախում, որովհետև մենք գիտենք այդ հաղթանակների գինը: Մենք խոնարհվում ենք հաղթանակն ու խաղաղությունը կերտողների հիշատակի առջև, ովքեր զոհվեցին հանուն հայրենիքի:
 Անցյալի հաղթանակները մեր ժողովրդի հպարտությունն են, որը մեզ պարտավորեցնում է միշտ հիշել մեծ հայրենականի մասնակից բոլոր քաջերին և արցախյան ազատամարտի հերոսներին և հայտնել մեր երախտագիտության խոսքը:
 Առանձնահատուկ շնորհավորում եմ Հայոց բանակի սպաներին և բոլոր զինծառայողներին, 2016 թվականի ապրիլյան գործողությունների մասնակիցներին՝ քաջության, հերոսության, հանուն հայրենիքի ինքնազոհության համար:
 Կրկին շնորհավորում եմ բոլորիս, Հայաստանի և Արցախի ողջ հայությանը փառահեղ հաղթանակների շնորհիվ ձեռք բերած Հաղթանակի և Խաղաղության տոնի
կապակցությամբ: Ցանկանում եմ պաշտպանված ու խաղաղ հայրենիք, համազգային նորանոր հաղթանակներ ի փառս Հայաստանի Հանրապետության :
 Թո´ղ հավերժ լինի հայոց եռագույնը, հավերժ կանգուն մնա Հայաստան-Արցախ-Սփյուռք կուռ ամբողջականությունը:
 Փա´ռք հայ ժողովրդին ու իր արիասիրտ զինվորներին:
 Շնորհավո´ր հաղթանակած Մայիսի 9:

 **Լավագույն շնորհավորանքներով**

**Թալին համայնքի ղեկավար՝ Սարգիս Արամյան**